4 Accedere

Accedendum est ad Christum.

Primo, ad intuendum exemplum sanctitatis sicut addiscens ad artificem, Ps. [33:6]: *Accedite ad eum.* Et illud Heb. 12[:22-24]: *Accessistis ad noui testamenti mediatorem*. Eccli. 6[:27]: *In omni animo tuo accede ad* illum. Nam in Christo reperies lilium mundicie, rosam paciencie, violam obediencie, palmam victorie, oliuam nuncie, Jac. 4[:8]: *Apropinquate Deo*, per immitacionem *et apropinquabit vobis*. Set multi refugiunt, sicut bubo lucem.

Secundo, accedendum est ad Christum ad audiendum documentum veritatis, sicut discipulus ad scolas, Exod. 20[:21]: *Accessit Moyses ad caligniem in qua erat Deus*. Sic accesserunt sepius discipuli ad Christum, Deut. 33[:3]: *Qui apropinquant pedibus eius, accpient de doctrina illius*. Set multi sunt sicut latro qui nollet audire de accessu iudicis.

Tercio, accedendum est ad Christum ad optinendum beneficium sanctificacionis. Sic eger ad medicum, lutosus ad aquam, Matt. 9[:20]: *Ecce mulier que sanguinis fluxum patiebatur, accessit retro.* Sic accesserunt ad Ihesum, centurio pro seruo, princeps pro filio sanando, Matt. 8[:5]. Set multi sicut scabiosus equus non vult accedere vt sanetur aut vt onus suscipiat, Jer. 2[:27]: *Verterunt ad me tergum et non faciem*.

Quarto, accedendum est ad Christum ad soluendum debitum seruitutis, sicut monachus ad ecclesiam, tributarius ad principem, colonus ad vineam, sol ad ortum, ad occasum, Exod. 19[:22]: *Sacerdotes qui accedunt ad Dominum, sanctificentur*. Eccli. 2[:1]: *Fili, accedens ad seruitutem, sta in timore*, etc. Sic *accesserunt angeli, et ministrabant ei*, Matt. 4[.11].

Quinto, ad manducandum sacramentum amoris, sicut famelicus ad scutellam, Ezech. 44[:16], Sacerdotes *ingredientur sanctuarium meum, et ipsi accedunt ad mensam meam.* Set multi sicersus non curant de conuiuio leonis, quia non erat ibi cantabrum. Contra illud est illud Leu. 21[:21], Omnis *qui* habet *maculam non accedet offerre* hostiam *Domino*.

Sexto, ad cauendum periculum temptacionis, sicut debilis accedit ad castrum, Heb. 10[.22]: *Accedamus cum vero corde in plenitudine fidei*. Sic accesserunt discipuli ad Christum, *Domine, salua nos, perimus*, Matt. 8[:25]. Set multi sunt qui non excitantur ad accedendum pro nullo infortunio.

Septimum, ad habendum premium laboris, sicut operarius ad dispensatorem pro mercede, Eph. 2[:18], propter *ipsum*, id est, Christum, *habemus accessum* *ad Patrem*. Sic accesserunt serui ad Christum post negociacionem talentinorum, Matt. 25[:14-30]. Set seruus malus accessit sine luce, et dampnatus est.